সাতক্ষীরায় পাওনা টাকা চাওয়ায় মুক্তিযোদ্ধাকে পিটিয়ে হত্যা করা হয়েছে। খাগড়াছড়িতে কলেজছাত্রীকে গলা কেটে খুন করেছে দুর্বৃত্তরা। এছাড়া ফরিদপুর ও বরিশালে উদ্ধার করা হয়েছে দুজনের লাশ। প্রতিনিধিদের পাঠানো খবর— পাওনা টাকা চাওয়ায় সাতক্ষীরায় মুক্তিযোদ্ধা আবুল কামাল আজাদকে পিটিয়ে হত্যা করা হয়েছে। সদর উপজেলার ঘোনা বাজারে সোমবার দিবাগত রাতে এ ঘটনা ঘটে। এ ব্যাপারে গতকাল সাতজনের বিরুদ্ধে থানায় হত্যা মামলা করা হয়েছে। জড়িত অভিযোগে চারজনকে গ্রেফতার করেছে পুলিশ। মুক্তিযোদ্ধা আবুল কালাম আজাদ ঘোনা গ্রামের আব্দুল হামিদের ছেলে। গ্রেফতাররা হলো— একই গ্রামের মোমিনুল, ওয়াদুদ, মুন্না ও রনি। নিহতের ছেলে আক্তারুল ইসলাম জানান, তার বাবার ঘোনা বাজারে রড সিমেন্টের দোকান আছে। স্থানীয় মোমিনুল ওই দোকান থেকে প্রায় লাখ টাকার মাল বাকি নেন। এরপর টাকা দিতে টালবাহানা শুরু করেন তিনি। সোমবার রাত ৯টার দিকে ঘোনা বাজারে বাবা মোমিনুলের কাছে পাওনা টাকা চান। এতে মোমিনুল ক্ষিপ্ত হয়ে বাবাকে বেদম মারপিট করে। গুরুতর আহতাবস্থায় সদর হাসপাতালে ভর্তি করা হলে রাত আড়াইটার দিকে তিনি মারা যান। খাগড়াছড়ি : জেলা শহরের আরামবাগে ঘরে ঢুকে কলেজছাত্রী ইতি চাকমাকে হত্যা করেছে দুর্বৃত্তরা। সোমবার দিবাগত রাতে তার গলা কাটা লাশ উদ্ধার করে পুলিশ। ইতি দীঘিনালা উপজেলার ছনখোলাপাড়ার অন্ত্ররেন্দ্রীয় চাকমার মেয়ে। তিনি শহরে দুলাভাইয়ের ভাড়া বাড়িতে থেকে লেখাপড়া করতেন। ঘটনার সময় বাড়িতে কেউ ছিলেন না বলে জানিয়েছেন ইতির দুলাভাই অটল চাকমা। হত্যার প্রতিবাদে গতকাল তার সহপাঠীরা শহরে বিক্ষোভ মিছিল ও সমাবেশ করেছেন। ফরিদপুর : শহরের গোয়ালচামটে খোদাবক্স সড়কে স্বামীর বাড়ি থেকে গতকাল সাজিয়া আফরিন রোদেলা নামে এক গৃহবধূর লাশ উদ্ধার করেছে পুলিশ। রোদেলা জেলা শহরের মোল্যাবাড়ী সড়কের সুইডেন প্রবাসী আসাদুর রহমানের স্ত্রী। দুই মাস আগে তাদের বিয়ে হয়েছিল। বরিশাল : উজিরপুর উপজেলার সাতলা এলাকার একটি বিল থেকে গতকাল অজ্ঞাত পরিচয়ের এক ব্যক্তির লাশ উদ্ধার করেছে পুলিশ। মরদেহ ময়নাতদন্তের জন্য মর্গে পাঠানো হয়েছে।